Rådets resolution

af 28. oktober 1999

om gensidig anerkendelse

(2000/C 141/02)

RÅDET FOR DEN EUROPÆISKE UNION,

1. SOM ERINDRER OM målene i traktaten om oprettelse af Det Europæiske Fællesskab, især fri bevægelighed for varer, personer og tjenesteydelser, etableringsfrihed, forbrugerbeskyttelse samt beskyttelse af folkesundheden og miljøet,

2. SOM ERINDRER OM sine konklusioner af 30. marts 1998 om gensidig anerkendelse,

3. SOM SER POSITIVT PÅ Kommissionens meddelelse om gensidig anerkendelse i forbindelse med opfølgningen af handlingsplanen for det indre marked og Kommissionens første toårsrapport "Om anvendelse af princippet om gensidig anerkendelse på vare- og tjenestemarkedet",

4. SOM UNDERSTREGER, at princippet om gensidig anerkendelse har bidraget positivt til den fri bevægelighed for varer og tjenesteydelser i mange tilfælde, og at det har været til stor nytte for det indre markeds funktion, specielt for små og mellemstore virksomheder,

5. SOM ERKENDER, at anvendelsen af princippet om gensidig anerkendelse af varer og tjenesteydelser primært er medlemsstaternes ansvar, og at Kommissionen har til opgave at påse, at dette princip anvendes korrekt,

6. SOM TAGER I BETRAGTNING, at der er behov for en sammenhængende kombination af harmoniseret lovgivning, standardisering, instrumenter til overensstemmelsesvurdering som f.eks. akkreditering og gensidig anerkendelse for at sikre, at det indre marked fungerer efter hensigten,

7. SOM LÆGGER VÆGT PÅ behovet for en korrekt anvendelse af princippet om gensidig anerkendelse i forbindelse med udvidelsen af Unionen,

8. SOM LÆGGER VÆGT PÅ betydningen af gensidig anerkendelse også i forbindelse med Verdenshandelsorganisationen og den nye runde af internationale handelsforhandlinger,

9. SOM GØR OPMÆRKSOM PÅ behovet for en yderligere indsats for at forbedre anvendelsen af princippet om gensidig anerkendelse. Opmærksomheden må specielt rettes mod problemer inden for visse områder af varesektoren (f.eks. levnedsmidler, elektromekanik, byggevarer og motorkøretøjer), servicesektoren (f.eks. finansielle tjenesteydelser) og erhvervskompetencegivende kvalifikationer (f.eks. anerkendelse af eksamensbeviser),

10. NOTERER SIG, at erhvervsdrivende og almindelige borgere ikke altid bruger den gensidige anerkendelse fuldt ud og efter hensigten, fordi de ikke har tilstrækkeligt kendskab til princippet og dets konsekvenser i praksis,

11. NOTERER SIG, at erhvervsdrivende og almindelige borgere i visse tilfælde nok afholder sig fra at sætte deres lid til gensidig anerkendelse, fordi de føler, at de administrative procedurer for at opnå gensidig anerkendelse er for byrdefulde eller for vanskelige,

12. NOTERER SIG endvidere, at medlemsstaternes myndigheder nok i visse tilfælde har problemer med at anvende gensidig anerkendelse effektivt på grund af utilstrækkelige oplysninger om andre medlemsstaters lovgivning og kontrolprocedurer eller på grund af manglende kendskab til den praktiske anvendelse af princippet,

13. UNDERSTREGER, at mere omfattende information, specielt om de økonomiske aspekter, kan være nødvendig for præcist at vurdere virkningerne af anvendelsen og den manglende anvendelse af princippet om gensidig anerkendelse,

14. OPFORDRER medlemsstaterne TIL fortsat at udvikle passende foranstaltninger, herunder nedenstående, for at stille en effektiv ramme for gensidig anerkendelse til rådighed for erhvervsdrivende og almindelige borgere:

a) den relevante nationale lovgivning og dens anvendelsesprocedurer skal gennemgås og forenkles, f.eks. ved at indføje passende klausuler om gensidig anerkendelse i relevante lovgivningsforslag og ved at forbedre de nationale procedurer for en effektiv anvendelse af disse klausuler

b) anmodninger fra erhvervsdrivende og almindelige borgere skal behandles effektivt og besvares hurtigt, og det skal sikres, at retlige klagemekanismer virker hensigtsmæssigt, ligesom mekanismerne til ikke-retlig løsning af problemer skal styrkes, herunder administrativt samarbejde

c) borgernes og de erhvervsdrivendes bevidsthed om deres rettigheder for så vidt angår gensidig anerkendelse skal øges, og dialogen med borgerne og de erhvervsdrivende skal styrkes for at modtage oplysninger fra dem om, hvordan gensidig anerkendelse fungerer og ikke fungerer, under anvendelse af de etablerede rammer for løsning af problemer

d) Kommissionen skal støttes i sin indsats for at samle oplysninger fra de sektorer, hvor gensidig anerkendelse udgør et problem for industrien eller leverandørerne af tjenesteydelser, når varer eller tjenesteydelser overføres til andre medlemsstater

e) det skal sikres, at de forpligtelser med hensyn til udveksling af oplysninger, som er rettet til medlemsstaterne i direktiv 98/34/EF som ændret ved direktiv 98/48/EF samt i beslutning nr. 3052/95/EF, gennemføres fuldt ud og effektivt for at indkredse og forebygge tekniske handelshindringer i den nationale lovgivning

f) betydningen af yderligere udvikling og udvidet anvendelse af gensidig anerkendelse af alle procedurer for overensstemmelsesvurdering, såsom prøverapporter, inspektionsrapporter, certifikater og overensstemmelsesmærkning, skal gives særlig opmærksomhed,

15. OPFORDRER Kommissionen TIL at fortsætte sine bestræbelser på at indsamle data fra medlemsstaternes myndigheder, erhvervs- og forbrugerrepræsentanter og andre interessegrupper om positive resultater og mangler inden for gensidig anerkendelse og disses økonomiske indvirkning og til at lade sådanne data indgå i toårsrapporterne samt i "Resultattavlen for det indre marked", samt til i samarbejde med de erhvervsdrivende og medlemsstaterne at gennemføre undersøgelser af overensstemmelsesækvivalens i sektorer, hvor gensidig anerkendelse finder anvendelse, og indkredse metoder, som kan lette de nationale myndigheder i arbejdet med at vurdere ækvivalensen mellem graderne af beskyttelse,

16. OPFORDRER Kommissionen TIL at træffe passende foranstaltninger og initiativer for at forbedre anvendelsen af princippet om ensidig anerkendelse, som f.eks.:

a) at øge borgernes og de erhvervsdrivendes bevidsthed om deres rettigheder med hensyn til princippet, f.eks. gennem aktive informationskampagner, håndbøger og brochurer, og at udvikle de eksisterende feedbackinstrumenter for at modtage information fra erhvervsdrivende og almindelige borgere

b) så vidt muligt at bygge på administrativt samarbejde og at arbejde ihærdigt på at bringe overtrædelser af anvendelse af princippet om gensidig anerkendelse til ophør ved at anvende de beføjelser, der er tillagt den i henhold til traktaten, navnlig inden for rammerne af direktiv 98/34/EF som ændret ved direktiv 98/48/EF, samt beslutning nr. 3052/95/EF

c) at sikre, at politikkerne inden for gensidig anerkendelse samordnes med andre fællesskabspolitikker, og overveje alle tilrådighedstående instrumenter, såsom harmoniseret lovgivning, gensidig anerkendelse, overensstemmelsesvurdering og standardisering

d) at opstille konkrete og praktiske retningslinjer om korrekt anvendelse af gensidig anerkendelse på områderne varer, tjenesteydelser og erhvervskompetencegivende kvalifikationer

e) at anvende "Resultattavlen for det indre marked" til at fremlægge positive resultater og mangler inden for gensidig anerkendelse,

17. TILSKYNDER erhvervsdrivende og almindelige borgere TIL i fuldt omfang at anvende princippet om gensidig anerkendelse ved:

a) at benytte sig af deres ret til at drage fordel af gensidig anerkendelse

b) at orientere medlemsstaterne og Kommissionen om de problemer, de måtte komme ud for, og om nødvendigt at anvende de retlige procedurer, der står til rådighed i den nationale og EF's lovgivning

c) at anvende det informationsmateriale, medlemsstaterne og Kommissionen stiller til rådighed,

18. BESLUTTER AT REVIDERE gennemførelsen af denne resolution inden udgangen af 2001 på grundlag af toårsrapporten og de efterfølgende udgaver af den resultattavle, der udarbejdes af Kommissionen, og om nødvendigt træffe afgørelse om yderligere foranstaltninger.